Prva Ivanova poslanica (Šarić)/Glava 2.
1 Dječice moja, ovo vam pišem, da ne griješite. I ako tko sagriješi, imamo zagovornika kod Oca, Isusa Krista, pravednika. 

2 I on je pomirna žrtva za grijehe naše, i ne samo naše, nego i svega svijeta. 

3 I po tom razumijemo, da ga poznajemo, ako zapovijedi njegove držimo, 

4 Tko govori: "Poznajem ga, a zapovijedi njegovih ne drži, lažac je, i u njemu istine nema. 

5 A tko drži riječ njegovu, u njemu je zaista ljubav Božja savršena; po tom poznajemo, da smo u njemu. 

6 Tko govori, da u njemu ostaje, i taj treba tako da hodi, kao što je on hodio. 

7 Ljubljeni, ne pišem vam nove zapovijedi, nego zapovijed staru, koju imadoste od početka; stara zapovijed jest riječ, koju ste čuli. 

8 Opet vam pišem novu zapovijed, koja je istinita u njemu i u vama, jer tama prolazi, i svjetlost istinito već svijetli, 

9 Tko govori, da je u svjetlosti, a mrzi na svojega brata, još je uvijek u tami. 

10 Tko ljubi brata svojega, u svijetlu ostaje, i u njemu nema ništa za razlog spoticanja. 

11 A tko mrzi na svojega brata, u tami je, i u tami hodi, i ne zna jer mu tama zaslijepi oči. 

12 Pišem vam, dječice, jer su vam oprošteni grijehi zbog imena njegova. 

13 Pišem vam, oci, jer upoznaste onoga, koji je od početka. Pišem vam, mladići, jer nadvladaste onoga, koji je zao. Pisah vam, djeco, jer upoznaste Oca. 

14 Pisah vam, oci, jer upoznaste onoga, koji je od početka. Pisah vam, mladići, jer ste jaki, i riječ Božja u vama ostaje, i nadvladaste onoga, koji je zao. 

15 Ne ljubite svijeta, ni što je u svijetu! Ako tko ljubi svijet, nema ljubavi Očeve u njemu. 

16 Jer sve, što je u svijetu požuda je tijela, požuda očiju i oholost života, nije od Oca, nego od svijeta. 

17 I svijet prolazi i požuda njegova; a tko čini volju Božju, ostaje dovijeka. 

18 Dječice, posljednja je ura, i kao što ste čuli, da će doći antikrist, već sad mnogi antikristi ustadoše; po tom poznajemo, da je posljednja. 

19 Od nas izađoše, ali nijesu bili od nas; jer kad bi bili od nas, ostali bi s nama; na njima se je imalo očitovati, da nijesu svi od nas. 

20 Ali vi imate pomazanje od Svetoga, i znate sve. 

21 Ne pisah vam, kao da ne znate istine, nego jer je znate, i jer nikakva laž ne dolazi od istine. 

22 Tko je inače lažljivac nego onaj, koji niječe, da je Isus Krist? Taj je antikrist, koji niječe Oca i Sina. 

23 Kojigod niječe Sina, ni Oca nema, a koji priznaje Sina, priznaje i Oca. 

24 Što ste čuli od početka, neka ostane u vama! Ako u vama ostane, što ste čuli od početka, i vi ćete ostati u Sinu i u Ocu. 

25 I ovo je obećanje, koje nam on obeća, život vječni. 

26 Ovo vam pisah za one, koji vas zavode. 

27 Što se vas tiče, to ostaje u vama pomazanje, koje primiste od njega, i ne treba da vas tko uči, nego kako vas to samo pomazanje uči u svemu, i istinito je, i nije laž, i kao što vas nauči, ostanite u njemu! 

28 I sad, dječice, ostanite u njemu, da imamo pouzdanje, kad se javi, i da se ne osramotimo pred njim o njegovu dolasku. 

29 Ako znate da je pravedan, znajte, da je svaki, koji čini pravdu, od njega rođen. 

Prva Ivanova poslanica (Šarić)